यह रामराज्य का ही प्रताप है कि पक्षी और पशु सभी ने स्वाभाविक वैर भुलाकर आपस में प्रेम बढ़ा लिया है। शीतल, मन्द, सुगन्धित पवन चलता रहता है। वृक्ष सदा फलते-फूलते हैं। बेलें और वृक्ष माँगने से ही मधु टपका देते हैं। धरती सदा खेती से भरी रहती है। दूसरे अर्थ में, त्रेता में सत्ययुग की स्थिति हो गई। सब नदियाँ श्रेष्ठ, शीतल, निर्मल और सुखप्रद स्वादिष्ट जल से लबालब भर गईं। राजा राम के शासन में केवल मनुष्य मात्र ही नहीं, अपितु पृथ्वी के समस्त जीव-जन्तु, पशु-पक्षी, आकाश-पाताल, नदी-नाले, पर्वत श्रृंखलाएँ आदि सब एक-दूसरे के अनुकूल हो गए।